LV Eiropas Savienības Oficiālais Vēstnesis C 71/28

Grozījuma pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2009/C 71/12)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMA PIETEIKUMS

PADOMES REGULA (EK) NR. 510/2006

Grozījumu pieteikums saskaņā ar 9. pantu

“LA BELLA DELLA DAUNIA”

EK Nr. IT-PDO-105-0085-09.07.2007.

AĢIN ( ) ACVN (X)

1. Produkta specifikācijas nodaļa, kurā izdarīti grozījumi:

— Produkta nosaukums — Produkta apraksts — Ģeogrāfiskais apgabals — Izcelsmes apliecinājums — Ražošanas metode — Saikne — Marķējums — Valsts prasības — Citas (norādīt sīkāk)

2. Grozījumu pieteikums:

— Grozījumi vienotajā dokumentā vai kopsavilkuma lapā — Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums — Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi — Pagaidu grozījumi specifikācijā, kas saistīti ar valsts iestāžu pieprasīto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i):

3.1. Produkta apraksts

1999. gadā publicētā Kopsavilkuma 4.2. punktā “Apraksts” par ražas novākšanas provizorisko datumu tika noteikts 1. oktobris; turpretim 2000. gadā publicētajā specifikācijā ražas novākšanai bija paredzēti divi datumi, nosakot, ka zaļās olīvas jāsāk novākt 1. oktobrī, bet melnās — 25. oktobrī.

Tādējādi 2000. gada specifikācijā noteikto melno olīvu novākšanas sākuma datumu vajadzēja pārcelt uz 1. oktobri, jo klimatisko apstākļu pārmaiņu pēc šajā datumā olīvas jau maina krāsu vai ienākas, iekrāsojoties vīna sarkanā krāsā.

Turklāt skaidrības labad jānorāda, ka, laižot tirdzniecībā, abu veidu olīvu (zaļo un melno) masai ir jābūt no 6 līdz 30 g, tādējādi aizstājot 1999. gada kopsavilkumā minēto teikuma daļu “kaulenis vidēji sver vismaz 11 g, taču ne vairāk par 18 g”.

3.2. Ražošanas metode

Ir novērots, ka, apūdeņojot un lietojot vismūsdienīgākos agrotehniskos paņēmienus, iespējams iegūt ražu, kas pārsniedz 110 centnerus no hektāra; tādēļ, lai nepamatoti neierobežotu produkcijas apjomu, ir kļuvis vajadzīgs produkcijas maksimālo apjomu palielināt no 110 līdz 150 centneriem no hektāra.

Sārmu šķīduma koncentrāciju, kas vecajā specifikācijā bija norādīta Bomē grādos un kas bija noteikta no 2° līdz 4°, jaunajā specifikācijā izsaka procentos — no 1,7 % līdz 4,0 %. To dara tādēļ, lai visi ražotāji varētu strādāt tradicionālajā veidā.

Maksimālais ilgums apstrādei ar sārmu šķīdumu pagarināts no 12 līdz 15 stundām, jo izrādījies, ka atkarībā no klimatiskajiem apstākļiem sārmu šķīdumā olīvas jāpatur ilgāk par 12 stundām.

Ir noteikts, ka “ja laikposms starp fermentāciju un iesaiņošanu pārsniedz 6 mēnešus, jāpievieno sasmalcināts sāls, lai sālījuma koncentrācija nebūtu mazāka par 8 % līdz 10 %”, jo ir konstatēts, ka tādu olīvu sālījumam, kuras iesaiņotas 6 mēnešu laikā pēc fermentācijas, sāli pievienot nevajag.

Attiecībā uz melnajām olīvām ir ieviesta cita Kalifornijas sistēmas metode, jo saskaņā ar vietējo ražotāju pieredzi tā ir piemērotāka 'Bella di Cerignola' šķirnes olīvām. Attiecībā uz A metodi ir norādīts, ka līdz 150 mg liels dzelzs glikonāta vai dzelzs laktāta daudzums kilogramā olīvu jāuzskata par nogulsnēm.

Lai apmierinātu atsevišķu tirgu pieprasījumus, ir ieviesti citu veidu trauki olīvu iesaiņošanai.

VIENOTS DOKUMENTS

PADOMES REGULA (EK) NR. 510/2006

“LA BELLA DELLA DAUNIA”

EK Nr. IT-PDO-105-0085-09.07.2007.

AĢIN ( ) ACVN (X)

1. Nosaukums:

“La Bella della Daunia”

2. Dalībvalsts vai Trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids (kā II pielikumā)

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1)

Laižot tirdzniecībā, zaļajām galda olīvām ACVN “La Bella della Daunia” jābūt ar šādām īpašībām:

— krāsa zaļa ar viendabīgu salmu nokrāsu un ar saskatāmām lenticelēm;

— iegarena, plūmei līdzīga forma ar šauru pamatnīti un smailu un lokanu galotnīti;

— mīkstums smalks, tā garša pilnīga un konsistence kompakta, virsmiziņa plāna;

— masa no 6 g līdz 30 g;

— mīkstuma procentuālais iznākums > 80 %;

— tauku saturs < 15 %;

— reducējošo cukuru saturs < 2,8 %.

Laižot tirdzniecībā, melnajām galda olīvām ACVN “La Bella della Daunia” jābūt ar šādām īpašībām:

— ārējā krāsa intensīvi melna;

— iegarena, plūmei līdzīga forma ar šauru pamatnīti un smailu un lokanu galotnīti;

— mīkstums smalks, tā garša pilnīga un konsistence kompakta, virsmiziņa plāna;

— masa no 6 g līdz 30 g;

— mīkstuma procentuālais iznākums > 80 %;

— tauku saturs < 18 %;

— reducējošo cukuru saturs < 2,4 %.

Olīvas novāc tieši no koka, sākot no 1. oktobra; zaļās olīvas sāk novākt, kad olīvu miziņas krāsa no lapu zaļas mainās uz salmu zaļu ar skaidri saskatāmām lenticelēm, turpretim melnās olīvas — kad tās jau mainījušas krāsu vai ienākušās, iekrāsojoties vīna sarkanā krāsā.

Olīvu produkcijas maksimālais apjoms, uz kuru var attiecināt aizsargāto cilmes vietas nosaukumu, ir 150 centneri no hektāra, audzējot monokultūrā vai jaukti (pēdējā gadījumā tā ir paziņotā produkcija).

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

“La Bella della Daunia” ražošanas posmi jāveic 4. punktā definētajā ražošanas apgabalā.

3.6. Īpaši noteikumi griešanai, rīvēšanai, iepakošanai, u.c.

—

3.7. Īpaši noteikumi marķēšanai

Visiem iepakojuma traukiem jābūt ar attiecīgu marķējumu saskaņā ar spēkā esošajiem noteikumiem; uz etiķetes skaidriem un salasāmiem drukātiem vienāda lieluma burtiem jānorāda šādi dati: “La Bella della Daunia” un “Denominazione di origine protetta” (vai saīsināti — “DOP”), ražotāja vai iesaiņotāja vārds un uzvārds, uzņēmuma nosaukums un adrese; iesaiņojuma trauka satura tīrsvars bez sālījuma saskaņā ar spēkā esošajiem standartiem. Turklāt uz etiķetes jābūt grafiskam simbolam saistībā ar īpašā un neatkārtojamā logotipa māksliniecisko attēlu, kas vienmēr jāizmanto kopā ar aizsargāto cilmes vietas nosaukumu. Grafisko simbolu viedo negatīvā attēlots sievietes siluets, kas atgādina senajā Daunia izplatīto vāžu apgleznojumos redzēto — dejotāja ar kreisajā rokā paceltu olīvkoka zaru. Siluetu aptver uzraksts “La Bella della Daunia” ar klasiskajam laikmetam raksturīgajiem burtiem (majuskuļiem) ar pacirtni.

Ārējā ietvara augšdaļā zeltainā krāsā (Pantone 872) ir norāde “Oliva da mensa DOP”, savukārt apakšdaļā norāda šķirnes nosaukumu — 'Bella di Cerignola'. Grafisko simbolu attēlo uz uzlīmes, kas var būt trejāda izmēra: 2 cm, 3 cm un 5 cm diametrā.

4. Precīza ģeogrāfiskā apgabala definīcija:

Cerignola, Ortanova, S. Ferdinando di Puglia, Stornara, Stornarella un Trinitapoli (Foggia provincē) ir daļa no lielā Tavoliere della Puglia līdzenuma, kuru veido centrālā daļa, kas platības ziņā ir vislielākā, un divas diezgan plašas joslas ziemeļos un dienvidos ar dažādu reljefu. Minētās pašvaldības atrodas centrālās daļas piekrastes pusē. Šim apgabalam raksturīgs vienveidīgs lēzens slīpums jūras virzienā, kurš norobežo teritorijas austrumu pusi. Vidējais augstums virs jūras līmeņa ir 100–150 m, tā ka Tavoliere della Puglia uzskatāma par vienu no Itālijas piekrastes līdzenumiem. Slīpā līdzenuma kritums ir 7–8 %. Gruntsūdeņi atrodami dažādā līmenī atkarībā no apgabala — 25 līdz 50 m dziļi. Arī artēziskie ūdeņi atrodas dažādā dziļumā, bet no 60 līdz 70 m dziļuma ūdens jau izšļācas ar labu plūsmas ātrumu.

Attiecīgo teritoriju platība ir šāda: Cerignola —58 965 ha, Ortanova — 14 393 ha, San Ferdinando di Puglia — 4181 ha, Stornara —3364 ha, Stornarella —3388 ha un Trinitapoli — 14 755 ha. Kopā — 99 046 ha. ACVN “La Bella della Daunia” platības samazinātas aptuveni par 30 %, jo no tām atskaitīti apgabali, kuros augsnes un klimatiskie apstākļi nav piemēroti galda olīvu audzēšanai; patlaban olīvas minētajās teritorijās audzē aptuveni 850 ha platībā. Nesen ar Eiropas Savienības finansiālo atbalstu ar olīvkokiem apstādīti vēl 180 ha.

5. Saikne ar ģeogrāfisko apgabalu:

5.1. Ģeogrāfiskā apgabala specifika

Cerignola, Ortanova, S. Ferdinando di Puglia, Stornara, Stornarella un Trinitapoli (Foggia provincē) pašvaldību teritorijas vieno līdzīgi augsnes, klimatiskie un hidroloģiskie apstākļi, kas tādējādi veido viendabīgu ražošanas apgabalu. Tajā ir tipisks Vidusjūras klimats — rudenī un ziemā auksts un mitrs, bet vasarā silts un izteikti sauss. Scirocco jeb dienvidu vējš, kas Tirēnu jūras piekrastē ir mitrs un lietu nesošs, bet, šķērsojis Apenīnu kalnu grēdu, tas savu mitrumu zaudē un pūš no šiem kalniem silts un sauss Adrijas un Jonijas jūras piekrastē. Augšņu dziļums ir dažāds, ļoti atšķirīgs ir arī to blīvums; pārsvarā augsnes ir vidēji vieglas. Augsnes ūdenscaurlaidība visumā ir laba; ziemā stāvoši ūdeņi, kas neiesūcas augsnē, rodas tāpēc, ka nelielā dziļumā ir sacementējušies augsnes slāņi, jo tajos daudz kaļķakmens un smilšmāla. Augsnes reakcija gandrīz vienmēr ir vāji bāziska vai tuva neitrālai. Šīm augsnēm var būt laba auglība, un, ja tās racionāli apstrādā, to fizikālās īpašības, jo īpaši struktūra, ir labvēlīgas olīvu audzēšanai.

5.2. Produkta specifika

Olīvas nosaukums droši vien cēlies no tai raksturīgās kauleņa formas, kura ļoti atgādina plūmi. Šīs šķirnes olīvkoki apputeksnējas daļēji pašapputes ceļā; labi apputeksnētāji ir 'Sant'Agostino', 'Biancolilla', 'Termite di Bitetto' un 'Mele' šķirnes olīvkoki. Pēc apputeksnēšanas 0,20–0,40 % ziedu attīstās augļu aizmetnis. Šīs šķirnes olīvas ir ļoti iecienītas augļu lieluma, skaistuma, pilnīguma un mīkstuma konsistences dēļ, kā arī apstrādes izturības un labās uzglabājamības dēļ; olīvas galvenokārt paredzētas apstrādāt zaļas, kaut arī pēdējā laikā pēc liela patērētāju pieprasījuma apstrādā arī krāsu mainījušās un melnās olīvas.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju un citām īpašībām (AĢIN)

“La Bella della Daunia” cēlusies no sākotnējās poliklonālās šķirnes “Oliva di Cerignola”, kurai piemīt liela raksturīgo īpašību variabilitāte, ko nosaka ģenētiskās matricas bagātums, augsnes un klimatiskie faktori, potcelmi un audzēšanas tehnoloģijas agrotehnisko paņēmienu attīstība. No šīs šķirnes, kura Daunia (pašreizējā Tavoliere di Capitanata) bija izplatīta, dabiskās ģenētiskās mutācijas ceļā un veicot pastāvīgu un uzmanīgu selekciju, ko sāka paši olīvu audzētāji un vietējie sēklaudzētāji, ieguva uzlabotu klonu ar līdzīgām ģenētiskajām īpašībām kā sākotnējai šķirnei, bet ar labākām, tirdzniecībai piemērotākām kvalitatīvajām īpašībām. Jauno šķirni nosauca par “Bella di Cerignola”, un Itālijas olīvu audzēšanas reģistrā to ierakstīja ar numuru 15.

Atsauce uz specifikācijas publikāciju

Valdība ir uzsākusi valsts iebildumu procedūru saistībā ar aizsargāto cilmes vietas nosaukumu “La bella della Daunia”.

Ražošanas specifikācijas konsolidētais teksts ir pieejams

— šādā tīmekļa vietnē: www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg vai

— tieši atverot ministrijas tīmekļa vietnes mājas lapu (www.politicheagricole.it) un tad uzklikšķinot uz “Prodotti di Qualità” (ekrāna kreisajā pusē), un visbeidzot uz “Disciplinari di Produzione all'esame dell'UE (Reg CE 510/2006)”.

(1) OV L 93, 31.3.2006., 12 . lpp.